Kommer of stadion groot skares kan hanteer(Foto verskaf deur die DA) Die Demokratiese Alliansie is besorg oor die huidige toestand van Noordwes se Mmabatho-stadion met ŉ kapasiteit vir 59 000 toeskouers. Die stadion is al ŉ geruime tyd lank gesluit weens veiligheidskwessies en sal na verwagting op 3 Desember talle toeskouers lok vir die #FillUpMmabathoStadium-geleentheid deur Cassper Nyovest, ŉ kletsrymer wat in Mahikeng gebore is. “Alhoewel die geleentheid ŉ groot hupstoot sal wees vir die plaaslike ekonomie, is ons bekommerd oor die toestand van die stadion ná ŉ oorsigtelike besoek verlede week,” sê Winston Rabotapi, die DA se woordvoerder oor sport en ontspanning in Noordwes. Die stadion het nie enige funksionele ablusiefasiliteite nie, van die stoele is vervalle en die kolligte op die veld werk nie. Een van die kolligte het onlangs aan die brand geslaan en die brandblussers is op die toneel gelos. “Daar is geen sitplekke in die BBP-area nie; die dak lek; die presidensiële suite is vervalle; die plafon sak inmekaar; die lugverkoelingstelsel werk nie.” Die ouditeur-generaal het tydens ŉ voorlegging oor die departement van openbare werke se jaarverslag vir 2021/22 gesê daar was vir verskeie jare lank ŉ versuim deur die departement om assesserings te doen oor sy geboue. “Wat ons by die Mmabatho-stadion gesien het, beaam dit.” Die DA versoek die LUR vir kuns, kultuur, sport en ontspanning, Galebakwe Tlhapi, en die uitvoerende burgemeester van Mahikeng, Tshepiso Mphehlo, om seker te maak dat die nodige veiligheidsmaatreëls nagegaan word om die strukturele integriteit van die stadion te bevestig voor die #FillUpMmabathoStadium-byeenkoms. “Ons sal LUR Tlhapi ook versoek om ŉ gedetailleerde beplanning voor te lê om die veiligheid van besoekers te verseker. Dit is betreurenswaardig dat ŉ multimiljoen rand se fasiliteit soos Mmabatho-stadion, wat ten doel het om Noordwes se sport- en toerismebedryf ŉ hupstoot te gee, tot só mate verwaarloos is.”